ΚΟΙΝΗ ΘΕΣΗ ΤΟΥ ΣΥΜΒΟΥΛΙΟΥ

της 31ης Ιανουαρίου 2000

σχετικά με το προτεινόμενο πρωτόκολλο για την καταπολέμηση της παράνομης κατασκευής και διακίνησης πυροβόλων όπλων, μερών και εξαρτημάτων τους και πυρομαχικών, το οποίο συμπληρώνει την σύμβαση των Ηνωμένων Εθνών για την καταπολέμηση του διεθνικού οργανωμένου εγκλήματος

(2000/130/ΔΕΥ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την Ευρωπαϊκή Ένωση, και ιδίως το άρθρο 34 παράγραφος 2 στοιχείο α),

την πρωτοβουλία της Πορτογαλικής Προεδρίας,

Εκτιμώντας τα ακόλουθα:

(1) Αναγνωρίζεται η σημασία της διεθνούς συνεργασίας επί ποινικών θεμάτων για την πρόληψη και καταπολέμηση όλων των σοβαρών μορφών εγκληματικότητας, περιλαμβανομένης της παράνομης διακίνησης όπλων, όπως προβλέπει το άρθρο 29 της συνθήκης.

(2) Έχουν προβλεφθεί διευθετήσεις για την εκπόνηση και διαπραγμάτευση ενός πρωτοκόλλου για την καταπολέμηση της παράνομης κατασκευής και διακίνησης πυροβόλων όπλων, μερών και εξαρτημάτων τους και πυρομαχικών, το οποίο θα συμπληρώνει την Σύμβαση των Ηνωμένων Εθνών για την καταπολέμηση του οργανωμένου εγκλήματος.

(3) Η Γενική Συνέλευση των Ηνωμένων Εθνών έχει αποφασίσει ότι το τελικό κείμενο του σχεδίου σύμβασης και τα σχετικά πρωτόκολλα θα πρέπει να της υποβληθούν για ταχεία έγκριση πριν από μια υψηλού επιπέδου διάσκεψη υπογραφής, που θα λάβει χώρα στο Παλέρμο.

(4) Ορισμένες διεθνείς πράξεις που έχουν υιοθετηθεί στην Ένωση και σε άλλα φόρα προβλέπουν ήδη την λήψη μέτρων καταπολέμησης της παράνομης κατασκευής και διακίνησης καταστρεπτικών συσκευών.

(5) Στις 17 Δεκεμβρίου 1998 υιοθετήθηκε κοινή δράση σχετικά με την συμβολή της Ευρωπαϊκής Ένωσης στην καταπολέμηση της αποσταθεροποιητικής σώρευσης και διάδοσης φορητών όπλων και ελαφρού εξοπλισμού(1).

(6) Κρίνεται επιθυμητό να υπάρξει η πληρέστερη δυνατή συμβολή στην διαπραγμάτευση του προτεινομένου πρωτοκόλλου και να αποφευχθεί ασυμβατότητα μεταξύ του προτεινόμενου πρωτοκόλλου και των πράξεων που καταρτίζονται στην Ένωση.

(7) Το Συμβούλιο, στα συμπεράσματά του της 5ης Οκτωβρίου 1998, κάλεσε την Προεδρία να προτείνει μια ή περισσότερες κοινές θέσεις, σύμφωνα με την Συνθήκη για την Ευρωπαϊκή Ένωση, σχετικά με το σχέδιο σύμβασης των Ηνωμένων Εθνών και τα πρωτόκολλά της.

(8) Λαμβάνεται υπόψη η κοινή θέση που υιοθέτησε το Συμβούλιο στις 29 Μαρτίου 1999 σχετικά με την προτεινομένη σύμβαση των Ηνωμένων Εθνών για την καταπολέμηση του οργανωμένου εγκλήματος(2).

ΥΙΟΘΕΤΗΣΕ ΤΗΝ ΠΑΡΟΥΣΑ ΚΟΙΝΗ ΘΕΣΗ:

Άρθρο 1

Κατά τη διαπραγμάτευση του σχεδίου του πρωτοκόλλου των Ηνωμένων Εθνών για την καταπολέμηση της παράνομης κατασκευής και διακίνησης πυροβόλων όπλων, μερών και εξαρτημάτων τους και πυρομαχικών, τα κράτη μέλη της Ευρωπαϊκής Ένωσης υποστηρίζουν τον όρισμό του πυροβόλου όπλου που βασίζεται στην έννοια ενός θανατηφόρου όπλου με κάνη, που εξακοντίζει, είναι σχεδιασμένο να εξακοντίζει ή μπορεί εύκολα να μετατραπεί ώστε να εξακοντίζει βολίδα ή βλήμα μέσω της ενέργειας εκρηκτικής ύλης, αλλά εξαιρεί τα παλαιά (αντίκες) πυροβόλα όπλα και τα αντίγραφά τους. Στα πλαίσια αυτά, ο ορισμός ενός πυροβόλου όπλου αντίκας θα πρέπει να ρυθμίζεται από το εθνικό δίκαιο, αλλά δεν θα πρέπει να περιλαμβάνει τα πυροβόλα όπλα που κατασκευάσθηκαν μετά το 1870.

Άρθρο 2

Για τους σκοπούς του σχεδίου του πρωτοκόλλου, τα εκρηκτικά όπλα -όπως οι βόμβες, οι χειροβομβίδες, ή οι πύραυλοι- δεν θα πρέπει να θεωρούνται πυροβόλα όπλα. Το κείμενο, ωστόσο, θα πρέπει να προβλέπει την αναγωγή της παράνομης κατασκευής και διακίνησης των όπλων αυτών σε ποινικό αδίκημα.

Άρθρο 3

1. Τα κράτη μέλη συμφωνούν ότι, για τη περαιτέρω εξέταση των ζητημάτων των σχετικών με την παράνομη κατασκευή και εμπορία εκρηκτικών από εγκληματίες και την χρήση τους για εγκληματικούς σκοπούς, θα πρέπει να αναμένεται το αποτέλεσμα της μελέτης που πρόκειται να διεξαχθεί από την ad hoc ομάδα εμπειρογνωμόνων που ορίστηκε από το ψήφισμα Ε/1999/30 της Γενικής Συνέλευσης των Ηνωμένων Εθνών και η πιθανή εκπόνηση μιας διεθνούς νομικής πράξης για την παράνομη κατασκευή και διακίνηση εκρηκτικών, από την ad hoc επιτροπή των Ηνωμένων Εθνών για την εκπόνηση σύμβασης κατά του υπερεθνικώς οργανωμένου εγκλήματος.

2. Τα κράτη μέλη υποστηρίζουν την εργασία της ad hoc ομάδας εμπειρογνωμόνων των Ηνωμένων Εθνών και προσπαθούν να εξασφαλίσουν την ταχύτερη δυνατή ολοκλήρωση των δραστηριοτήτων της.

Άρθρο 4

Το Συμβούλιο καταβάλλει προσπάθεια να καταλήξει, ανάλογα με τις ανάγκες, και σε άλλες κοινές θέσεις, σχετικά με το σχέδιο πρωτοκόλλου.

Βρυξέλλες, 31 Ιανουαρίου 2000.

Για το Συμβούλιο

Ο Πρόεδρος

J. PINA MOURA

(1) ΕΕ L 9 της 15.1.1999, σ. 1.

(2) ΕΕ L 87 της 31.3.1999, σ. 1.